DA Den Europæiske Unions Tidende CE 78/656

(2004/C 78 E/0698)

SKRIFTLIG FORESPØRGSEL E-3839/03

af Monica Frassoni (Verts/ALE) og Daniel Cohn-Bendit (Verts/ALE) til Kommissionen

(12. december 2003)

Om: MERP (Marmara Earthquake Rehabilitation Programme) — en integreret intervention med henblik på genopbygning af byen Düzce i Tyrkiet

Europa-Kommissionens Samarbejdskontor EuropeAid har inden for rammerne af MERP finansieret ovennævnte projekt via budgetpost B7-411. Kontraktens identificeringsnummer er PIU-ID-MERP-2002-0004, og kontraktmyndigheden er det tyrkiske statsministerium (projektimplementeringsenheden — PIU). Programmets varlighed er fastlagt til perioden 1. december 2002 til 30. november 2004. Inden for rammerne af projektet er der afsat 1130 000 EUR til offentlig licitation med henblik på indkøb af materiel, tjenesteydelser og byggearbejder.

Planerne blev forelagt den 22. januar 2003, og selvom de skulle have været undersøgt og godkendt i løbet af fire uger, forelå PIU's første udtalelse først den 13. marts 2003. Umiddelbart derefter blev licitations-tilbuddene (i første omgang syv ud af ti) forelagt, hvortil der i perioden mellem 19. marts og 27. juni 2003 indløb supplerende udtalelser.

Den 1. juli mødtes projektlederen, repræsentanter for PIU og den licitations- og indkøbsrådgiver, Europa-Kommissionen havde engageret, i Düzce for at drøfte de specifikke udtalelser, der var blevet fremsat. Ved den lejlighed blev det meddelt, at de modeldokumenter, Europe-Aid brugte i forbindelse med indkøb, i mellemtiden var blevet ændret, og at alle licitationstilbuddene måtte revideres med henblik på at opfylde de nye krav. Nye licitationstilbud blev forelagt den 8. juli 2003.

Indtil dato er ingen af disse blevet besvaret, trods det blokeringen af den momsfritagelse, de tyrkiske skattemyndigheder havde givet tilladelse til, blev ophævet i november. De forsinkelser, som Europa-Kommissionens tjenstegrene med ansvar for kontrollen med licitations- og indkøbsprocedurer gør sig skyldig i, er en trussel mod selve gennemførelsen af projektet.

Hvilke foranstaltninger vil Kommissionen iværksætte med henblik på at fjerne de eksisterende forhindringer og muliggøre en vellykket gennemførelse af MERP's Düzce-projekt?

Svar afgivet på Kommissionens vegne af Günter Verheugen

(30. januar 2004)

Redegørelsen i spørgsmålet er stort set korrekt. Dog skal det bemærkes, at MERP ikke gennemføres af Kommissionen, men af den tyrkiske regering (decentraliseret forvaltning). Som anført i spørgsmålets første afsnit, er den kontraherende myndighed projektimplementeringsenheden (PIU) i det tyrkiske statsministerium. Den omtalte indkøbsrådgiver blev således ikke engageret af Kommissionen og har ikke noget kontraktforhold med denne, men alene med den tyrkiske kontraherende myndighed.

Som det er tilfældet med alle aktiviteter, der gennemføres ved decentraliseret forvaltning, bliver Kommissionen kun involveret, hvis den kontraherende myndighed er skyld i forsinkelser. I så fald kan Kommissionen lægge pres på den kontraherende myndighed for at få forbedret dens resultater og i sidste ende nægte at udvide budgetforpligtelsen til projektet, hvis det ikke lykkes den kontraherende myndighed at gennemføre det inden for fristerne i finansieringsaftalen mellem Kommissionen og modtagerregeringen.

Hvad angår MERP, har Kommissionen forstået, at startvanskelighederne nu i det store og hele er overvundet, at projektimplementeringsenheden og præfekturet i Grevana stort set er nået til enighed, og at forslagsindkaldelserne snart vil blive lanceret. Kommissionen har også gjort præfekturet i Grevana opmærksomt på, at den, hvis der opstår problemer i præfekturets forbindelser med PIU, er parat til at gribe ind for at fremme dialogen mellem de interesserede parter. Med dette formål har Kommissionen formelt bedt PIU indføre månedlige møder med samtlige projektpartnere.